NB-uitgewers se skrywers by Woordfees 2012 | NB
NB-uitgewers se skrywers by Woordfees 2012
by Chris on Jan 18th, 2012 Tweet
Van 2 tot 11 Maart vanjaar is dit weer tyd vir die US Woordfees op Stellenbosch, wenner van die Fiesta-toekenning vir die gewildste fees in Suid-Afrika. Eergister is die propvol program vir hierdie fees bekendgemaak.
NB-Uitgewers bied talle wonderlike gesprekke met al jou gunsteling skrywers by Woordfees 2012 aan, insluitend Fourie Botha (Donkerkamer), Nicole Jaekel-Strauss (Maal), Theo Kemp (Skool), Zain Eckleton (Die rolbalspeler), Naas Steenkamp (Op 'n galop na Buckingham-paleis), Carina Stander (Wildvreemd), E. Kotze (Hoogty), Hermione Suttner (Bitter heuning), Murray la Vita (Gesprekke met merkwaardige mense), Maya Fowler (As jy 'n ster sien verskiet), Sonja Loots (Sirkusboere), Antjie Krog (Mankepank en ander verse), Jan van Tonder (Roepman) en nog vele meer!
Die 91ste lewensjaar van Nerina Ferreira, Leon Rousseau se 81ste verjaarsdag en Marié Heese se 70 jare word met spesiale profiele gevier. Die immergroen ikoon, Jan Rabie, se lewe word ook bespreek.
Lesers kan ook uitsien na die bekendstelling van 'n hele aantal nuwe boeke, insluitende Lot se vrou deur Joan Hambidge, Pirouette deur Aniel Botha, Marzanne Leroux-Van der Boon se Israel-reeks, Go'El Yisra'el, Die water wat verby is deur Johan en Ria Smuts, Getuienisverhale deur Benescke Janse van Rensburg, God? Gesprekke oor die oorsprong en uiteinde van alles, sowel as Petra Müller se nuwe digbundel, Gedigte rondom die gedagte van geel.
En vir die smulpape is daar heerlike etes saam met skrywers soos André Brink, wat oor sy komende roman Philida sal gesels, Kerneels Breytenbach (Piekniek by Hangklip), Annelie Botes (Tabernakel), Jannie Mouton (Jannie Mouton: "En toe fire hulle my"), Louis Jansen van Vuuren (Tempermes), en die Bakkes-broers C Johan Bakkes (Oepse daisy) en Christiaan Bakkes (Stoffel op Safari).
Moenie hierdie wonderlike geleenthede misloop om die skrywers te ontmoet en miskien jou boeke te laat teken nie! Sien julle by die fees!
Meer inligting oor NB-uitgewers se aanbiedinge volg hieronder:
Vrydag, 2 Maart
Plek: JS Gericke Biblioteek
Die internasionaal gevierde André P. Brink gesels oor Philida, sy slaweroman wat later vanjaar verskyn. Dié roman speel af op die destydse plaas Zandvliet (vandag Delta) tussen Stellenbosch en Franschhoek. Kom sit aan vir 'n heerlike maaltyd saam met een van Afrikaans se grootstes!
VAN GROENTJIE TOT SKRYWER
In samewerking met LitNet. Met Fourie Botha, Nicole Jaekel-Strauss en Theo Kemp in gesprek met Bibi Slippers
Om te skryfskool of nie: 'n gesprek oor die voor- en nadele van skryfskole aan universiteite. Die invloed van die mentor en die langtermyn impak van die skryfskool word bespreek. LitNet se Bibi Slippers stel vrae aan jong skrywers wat deur die meul is.
Dié veelsydige uitgewer en bekroonde skrywer het 'n onuitwisbare indruk gelaat met o.m. Die groot verlange, sy seminale biografie oor Eugène Marais. As jeugboekskrywer het sy Fritz Deelman-reeks generasies jongmense aan die lees gehou, soos ook sy bekende Storieman-reeks met storieboeke en kassette. Leon se seun Chris klink 'n glasie op sy vader wat op hierdie dag by die Woordfees 81 word, en Gerrit Brand lewer 'n oorsig van Rousseau se bydrae tot Afrikaans. Kom hou partytjie saam met ons! Dorothea van Zyl is die aanbieder.
Elize Parker gesels met Zain Eckleton oor sy debuutroman Die rolbalspeler, 'n ontroerende verhaal van 'n jong man wat vir die eerste keer in sy lewe sy voete vind. Sy gesiggestremdheid is dalk 'n hindernis, maar niks skeel met sy verstand en met sy hart nie. Maak kennis met 'n skrywer wie se werk jou uitsig op die lewe sal verander.
GROENTJIE IN LONDEN
In sy dae as junior diplomaat by Suid-Afrikahuis in Londen het Naas Steenkamp allerlei avonture beleef. Naas woelinge op die politieke front in die onstuimige laat 50's en vroeë 60's het hy 'n verskeidenheid fassinerende uitdagings die hoof gebied. Kom luister na sy wedervaringe, soos opgeteken in Op 'n galop na Buckingham-paleis.
VAN VELLERIF TOT LAMMMERSBAAI
Met E. Kotze en Hermione Suttner. Twee Weskus-skrywers ontmoet! Sussie Kotze (E. Kotze) is die veteraan van hoogstaande kortverhaalbundels soos Halfkrone vir die Nagmaal en romans soos Toring se baai en Hoogty. Hermione Suttner is die nuweling met Bitter heuning. Hulle vertel meesleurend oor die see, die veld en "Vêllerif", soos die Weskussers van die prentjiemooi rivierdorp praat. Suzette Kotzé-Myburgh en Linda Rode lei die gesprek.
Lux Verbi stel die vyfde roman in Marzanne Leroux-Van der Boon se Israel-reeks, Go'El Yisra'el, bekend. Geliefde karakters soos Marc en Rivkah keer terug – lesers sal hulself opnuut verdiep in hul lief en leed. Die bekroonde skrywer vertel meer van die boeiende roman en van haar reise na Israel om die reeks getrou en geloofwaardig aan te pak.
Uitgewer Etienne Bloemhof gesels met Joan Hambidge, een van die bekendste literêre figure in Afrikaans. Lot se vrou is 'n bundel 'woordverse' waarin die idee nie ondergeskik gestel word aan die woord nie. Selde nog het Hambidge die 'gevaarlike woord' so onverskrokke gehanteer soos in hierdie bundel, wat beskou word as van haar rykste werk tot op hede.
In Oktober 2012 word die wenners van die 2011-kompetisie bekroon en die boeke landswyd bekendgestel. Tafelberg bied hierdie slypskool aan om voornemende skrywers toe te rus met wenke en riglyne vir die skryf van 'n wenboek. Derick van der Walt, voorheen bekroon vir Lien se lankstaanskoene en Willem Poprok, is aan die woord saam met Susan Samuel, een van die vorige beoordelaars.
Murray La Vita het hom onderskei as een van die suksesvolste onderhoudvoerders van ons tyd. Hierdie Groot Sagmoedige Reus kry dit reg dat die belangrikste mense van ons tyd – politici, kunstenaars, aktiviste en meningsvormers – telkens hul siele vir hom ontbloot. Sy onderhoude lei tot merkwaardige, sensitiewe gesprekke wat 'n onuitwisbare indruk op sy lesers laat. Maar hierdie keer word die onderhoudvoerder ondervra!
"Met die water wat verby is sal jou meule nooit weer maal," het Langenhoven gesê. Wat verby is, is verby. Maar die verlede is nie onherroeplik nie. Die literatuur kan dit tot lewe wek en nuwe betekenis daaraan gee. Bekende Stellenbossers Johan en Ria Smuts gesels met Kerneels Breytenbach oor hul kortverhaalbundel Die water wat verby is.
Die kuns om 'n getuienisverhaal geloofwaardig te skryf: Benescke Janse van Rensburg, skrywer van Ontdek God in die stories van mense en Wysheid – 31 oordenkings uit Spreuke, en Helana Olivier, skrywer van Ware verhale van geloof en Ware verhale van hoop, ruil gedagtes uit hoe om mense se geloofstories en geloofspaadjies getrou uit te beeld en hoe om met die sensitiewe gegewens te werk sodat dit aangrypend vir lesers oorvertel kan word.
MARIE HEESE 70
Die gevierde skrywer Marié Heese word vanjaar 70. Amanda Botha stel 'n heildronk in op die lewe en werk van dié uitnemende woordkunstenaar wie se roman Die uurwerk kantel klassieke status bereik het. Heese lewer 'n blik op 'n skrywerslewe waarin sy ewe tuis in Afrikaans en Engels is. Aanbieder: Dorothea van Zyl.
Vrydag, 9 Maart
Louis Jansen van Vuuren is een van ons veelsydigste kunstenaars: 'n skilder wat met sy verfkwas verhale vertel en skrywer wat met pen en potlood skilderye maak. Kom ontmoet hierdie flambojante persoonlikheid wat met sy vymskerp humorsin teater te skep uit die gewone!
WOORD EN WYN: BAKKES-BROERS
Johann Krige (mede-eienaar) en Abrie Beeslaar (keldermeester) van Kanonkop bederf gaste met 'n vertikale wynproe en 'n snoekbraai. Die gewilde skrywer-broers Johan en Christiaan Bakkes vertel stories dat dit gons en verskaf humoristiese geselskap uit die boonste rakke
WOORD EN WYN: ANNELIE BOTES
Morgenhof se wynmaker spog met sy beste produkte terwyl die gewilde Annelie Botes gaste vermaak met guitige staaltjies. Kom klink 'n paar glasies en smul aan 'n middagete wat jy nie gou sal vergeet nie.
WOORD EN WYN: JANNIE MOUTON
Estelle Lourens, Uitkyk se wynmaker, verwelkom gaste met 'n glasie in die hand. Sakereus Jannie Mouton, oor wie se lewe En toe fire hulle my onlangs verskyn het en groot opslae maak, hou Woordfeesgangers geselskap oor 'n hartlike middagmaal.
WOORD EN WYN: KERNEELS BREYTENBACH
Muratie se eienaar, Rijk Melck, deel sy beste wyne terwyl skrywer en smulpaap Kerneels Breytenbach saam aansit vir 'n heerlike middagete vol kwinkslae.
Albert Grundlingh gesels met die skrywer Ebbe Dommisse en Sir David Graaff, die kleinseun van Sir David Pieter de Villiers Graaff, oor dié invloedryke politikus wat 'n hoogs suksesvolle sakeman was, asook 'n entrepreneur wat as die pionier van koelbewaring in Suid-Afrika 'n fortuin uit bevrore vleis en voedsel opgebou het.
RYKIE VAN REENEN – 'N LEWE
DIE BEGIN EN EINDE VAN ALLES?
By dié bekendstelling van God? Gesprekke oor die oorsprong en uiteinde van alles gesels Elna Boesak met die samestellers George Claassen, 'n uitgesproke ongelowige, en Frits Gaum, 'n oortuigde Christen, oor die kontroversiële vraag of God bestaan of nie, en wonder oor die sin van ons lewe op aarde. Bydraers Dave Pepler en Cecile Cilliers lewer ook 'n bydrae tot die bespreking.
Petra Müller, een van die voorste Afrikaanse digters, se nuwe ongewone bundel is gewy aan die son, wat in die verskillende gele van aarde en hemel besing word as die bron van lewe. Aan die een kant
skakeer die geel na wit – hoofsaaklik van die maan – en aan die ander kant na die rooi van vuur, lawa, orkane en tsoenami's. Moenie dié grootse talent misloop nie!
Kry die volledige feesprogram op die Woordfees se webtuiste
Maal deur Nicole Jaekel Strauss
Fritz Deelman en die groen dood deur Leon Rousseau
Die rolbalspeler deur Zain Eckleton
Op 'n galop na Buckingham-paleis: Vertellings van 'n verloopte diplomaat deur Naas Steenkamp
Bitter heuning deur Hermione Suttner, vertaal deur Linda Rode
Pirouette deur Aniel Botha
Nuwe Stemme 4 saamgestel deur Danie Marais, Ronel de Goede
Gesprekke met merkwaardige mense deur Murray la Vita
Grilbrigade deur Fanie Viljoen
Die speletjie deur Francois Bloemhof
The Colour of Power: A story of Theodora, Empress of Byzantium deur Marie Heese
Kaapstad se karma-polisie: Ontmoet die Bokke deur Louis de Villiers
Tempermes deur Louis Jansen van Vuuren
Soetgoed deur Marlene van der Westhuizen
Sir David Pieter de Villiers Graaff: Die erfridder van De Grendel deur Ebbe Dommisse
Rykie: 'n Lewe met woorde deur Lizette Rabe
God? Gesprekke oor die oorsprong en uiteinde van alles saamgestel deur George Claassen, Frits Gaum
Cats: Afrikaans, Events, Fiction, Food, Poetry, Short Stories, South Africa
Tags: 'n Lewe met woorde, 'n Vurk in die Pad, A Fork in the Road, A story of Theodora, Aanbiedinge, Afrikaans, Aksie, Andre Brink, Aniel Botha, Annelie Botes, Anthologies, Antjie Krog, As jy 'n ster sien verskiet, Autobiography, Beleggings, Besigheid, Best Books, Biography, Bitter heuning, Blinis aux Jardins des Thévenets, Briewe, Business, Capitec, Carie Maas, Carina Stander, Children, Childrens' Fiction, Christelik, Christiaan Bakkes, Crime, Danie Marais, Derick van der Walt, Die Burger, Die erfridder van De Grendel, Die groot anders-maak, Die roem van Israel, Die rolbalspeler, Die speletjie, Diek Grobler, Digkuns, Donkerkamer, E Kotze, Ebbe Dommisse, Emily Hobhouse, Emily Hobhouse: Boer War Letters, Emily Hobhouse: Heldin uit die vreemde, Empress of Byzantium, English, Entrepreneur, Essays, Events, Fanie Viljoen, Fiction, Finansies, Food, Fourie Botha, François Bloemhof, Frankryk, Frans, Frits Gaum, Fritz Deelman en die groen dood, Gedigte, George Claassen, Gesprekke met merkwaardige mense, God? Gesprekke oor die oorsprong en uiteinde van alles, Griet se neuterige piesangbrood, Grilbrigade, Hermione Suttner, Historical Fiction, Hoogty, Human & Rousseau, Humor, Humour, Jan Rabie, Jan van Tonder, Jannie Mouton: En toe fire hulle my, Jeug, Jeugboeke, Joan Hambidge, Joernalis, Joernalistiek, Johan Bakkes, Kaap, Kaapstad se karma-polisie, Kerneels Breytenbach, Kinderboeke, Kinders, Kinderverse, Kortverhale, Kwela, KWV, Leon Rousseau, Letters, Lifestyle, Linda Rode, Lizette Rabe, Lot se vrou, Louis de Villiers, Louis Jansen van Vuuren, Luan Serfontein, Lux Verbi, Maal, Mankepank en ander verse, Marié Heese, Markte, Marlene van der Westhuizen, Marzanne Le Roux-Van der Boon, Maya Fowler, Miscellaneous, Murray la Vita, Mythological Fiction, N B Publishers, Naas Steenkamp, Nagereg, NB, NB-Fees, Nicole Jaekel Strauss, Non-fiction, Nuwe Stemme 4, Oepse daisy, Onderhoude, Ontmoet die Bokke, Op 'n galop na Buckingham-paleis, Op die randakker, Ouma Mollie se lemoenpoeding, Piekniek by Hangklip, Piet Cillie, Pioneer Foods, Pirouette, Pistachio-koek, Poesie, Poetry, Program, PSG, Queillerie, Quellerie, Rapport, Reis, Reisverhale, Resepte, Riller, Roepman, Ronel de Goede, Rugby, Rykie, Rykie van Reenen, Sake, Sanlam Youth Literature Prize, Satire, Schalk Pienaar, Short Stories, Sir David Pieter de Villiers Graaff, Sirkusboere, Sjampanjejellie met bessies, Skool, Soetgoed, Sonja Loots, Soufflé Grand Marnier, South Africa, Springbok, Stellenbosch, Stoffel op safari, Tabernakel, Tafelberg, Teferet Yisra'el, Tempermes, The Colour of Power, Theo Kemp, Travel, US Woordfees, Van alle kante, Versamelings, Vertaling, Vertellings van 'n verloopte diplomaat, Vroue, Wildvreemd, Willem Poprok, Woordfees, Woordfees 2012, Young Adult, Youth, Zain Eckleton